Referaansh:

**Våarhkoeaamhtese:** 19/01503-11

**Tjåanghkoeöörnegem dåhkasjehtedh**

## **Aamhtesetjïelkestimmie:**

Njoelkedassi mietie Saemien gyrhkeles veeljemetjåanghkose § 5-2, veeljemetjåanghkoe edtja jïjtse tjåanghkoeöörnegem vihtiestidh raeriestimmien mietie Saemien gærhkoeraereste.

**Raeriestimmie nænnoestæmman:**

Saemien gærhkoeraerie raereste Saemien gyrhkeles veeljemetjåanghkoe daam tjåanghkoeöörnegem vihteste:

**Tjåanghkoeöörnege Saemien gyrhkeles veeljemetjåanghkose**

Saemien gærhkoeraerie raeriestimmiem nænnoestamme 29.11. 2018

**Kap. 1 Sïejhme nænnoestimmieh  
  
§ 1-1. Åssjele**

Saemien gyrhkeles veeljemetjåanghkoe akte representatijve årgaane saemien gærhkoejieliedasse Nöörjen gærhkosne mij edtja viehkiehtidh saemien gærhkoejieledem vaarjelidh jïh eevtjedh.

Veeljemetjåanghkoe edtja sov barkoem lojaliteetesne darjodh dan evangeliske-lutheren learoen vööste.

Saemien gyrhkeles veeljemetjåanghkoe edtja kandidaath Saemien gærhkoeraaran nammoehtidh, jïh saemien tjirkijh dejtie göökte noerhtemes bïspedajveraeride veeljedh v. njoelkedassigujmie Saemien gyrhkeles veeljemetjåanghkose § 1-2.

Veeljemetjåanghkoe maahta aaj lahtestimmiem vedtedh gosse gyrhkeles åajvaladtje dan bïjre birrie, jallh gosse veeljemetjåanghkoe jïjtjevieltien sæjhta lahtestidh.

**§ 1-2. Veeljemetjåanghkoem tjirkijh**Gïeh tjirkijinie Saemien gyrhkeles veeljemetjåanghkosne lea vihtiestamme njoelkedassine Saemien gyrhkeles veeljemetjåanghkose § 1-3.

**§ 1-3. Jeatjah tjirkijh Saemien gyrhkeles veeljemetjåanghkosne**

Dah mah håaleme- jïh raeriestimmiereaktam tjåanghkosne utnieh leah:

* Dah lïhtsegh Saemien gærhkoeraerien noeremoenehtsistie mah eah leah saadthalmetjinie veeljesovveme Saemien gyrhkeles veeljemetjåanghkoen njoelkedassi mietie § 1-3 voestes lïhtse bokstaave c.

Dah mah håalomereaktam utnieh leah:

* Gærhkoeraerien åvtehke,
* Gærhkoeraerien direktööre
* Generaaletjaelije Saemien gærhkoeraeresne jïh
* Tjirkijh gærhkoesiebriedahkijste mejgujmie Nöörjen gærhkoe gærhkoeektievoetem åtna.

Tjåanghkoe maahta håalomereaktam aktegsaamhtesinie vedtedh jeatjah almetjidie raeriestimmien mietie tjåanghkoeåvtehkistie.

**§ 1-4. Gaatoe**

Dïhte guhte lea saadthalmetjinie nammoehtamme Saemien gyrhkeles veeljemetjåanghkose, veanhtasåvva meatan årrodh årgaanen tjåanghkojne jis ij luhpies gaatoem utnieh. Edtja luhpies gaatoem Saemien gærhkoeraaran bïeljelidh.

**§ 1-5. Bööredimmie guessijste**Saemien gærhkoeraerie maahta sjyöhtehke guessieh bööredidh meatan årrodh abpe jallh bieline veeljemetjåanghkoste.

**§ 1-6. Tjåanghkoegærja**Tjåanghkoegærja tjaalasåvva tjåanghkoste. Tjåanghkoegærjan sisvege edtja årrodh:  
- Bijjieguvvie tjåanghkoen aamhteselæstoen jïh programmen bijjeli jïh vielie.  
- Tjirkijh mah leah stïeresne tjåanghkosne.  
- Læstoe dej bijjeli mah baakoem utnin dejtie ovmessie aamhtesidie.  
- Doh juvnehtimmieh jïh raeriestimmieh nænnoestimmide mejtie tjåanghkoe lea buakteme dejnie ovmessie aamhtesinie.  
- Tjåanghkoen veeljemh jïh sjæjsjalimmieh.

**§ 1-9. Ræhpas /gaptjeldh tjåanghkoe**Saemien gyrhkeles veeljemetjåanghkoe lea ræhpas, men maahta nænnoestidh gaptjeldh gaavnedimmieh hööltedh. Nænnoestimmieh dan bïjre sïejhme jienebelåhkojne dorjesuvvieh.

**Kap. 2 Aamhtesh gïetedæmman**

**§ 2-1. Bïeljelimmie aamhtesijstie**Daah instaansh maehtieh aamhtesh bïeljelidh mejtie veeljemetjåanghkoe edtja gïetedidh:

* Gærhkoetjåanghkoe
* Bïspetjåanghkoe
* Saemien gærhkoeraerie
* Gærhkoeraerie
* Gaskegyrhkeles raerie
* Årgaanh mah maehtieh saadthalmetjh veeljemetjåanghkose seedtedh

**§ 2-2. Bïeljelimmiemierie**Tjuara aamhtesh, mejtie sæjhta gïetedidh, Saemien gærhkoeraaran bïeljelidh minngemes 14 våhkoeh tjåanghkoen åvtelen. Tjaaleldh tjïelkestimmie man åvteste sæjhta aamhtesem bæjjese vaeltedh tjuara seamma tïjjen gååvnesidh Saemien gærhkoeraerien tjaelemesijjesne. Saemien gærhkoeraerie maahta jïjtse vuarjasjimmien mietie aamhtesh lissiehtidh mah bæjjese båetieh dan neebneme mierien mænngan.

**§ 2-3. Ryöjredimmie jïh tjåanghkoegohtjedimmie**Saemien gærhkoeraerie doh aamhtesh ryöjrede mejtie Saemien gyrhkeles veeljemetjåanghkoe edtja gïetedidh.

Saemien gærhkoeraerie, åvtehken baaktoe, lïhtsegidie Saemien gyrhkeles veeljemetjåanghkose gohtjede minngemes vïjhte våhkoeh tjåanghkoen åvtelen. Aamhteselæstoe jïh aamhtesetjaatsegh edtjieh gohtjedimmiem dåeriedidh. Edtja aamhtesh tjïelkestidh mah leah gïetedæmman bïeljelamme, men mah eah leah bæjjese bïejesovveme aamhteselæstose. Saemien gærhkoeraerie dam praktihkeles dïedtem åtna tjåanghkoem tjïrrehtidh.  
  
**Kap. 3 Rïhpestimmie jïh konstitueradimmie**

**§ 3-1. Rïhpestimmie jïh registreradimmie**Saemien gærhkoeraerien åvtehke Saemien gyrhkeles veeljemetjåanghkoem rïhpeste, mij aaj tjåanghkoem stuvrie goske tjåanghkoeståvroe lea veeljesovveme.   
Saemien gærhkoeraerien tjaelemesijjie håksa tjåanghkoen saadthalmetjh registreradidh. Tjåanghkoeåvtehke jarkelimmieh dennie olkese seedteme saadthalmetjelæstosne bæjhkohte.

**§ 3-2. Tjåanghkoeståvroe**Saemien gyrhkeles veeljemetjåanghkoe tjåanghkoeståvroem göökte lïhtsegigujmie persovneles sæjjasadtjigujmie veeljie fierhten tjåanghkose. Dah edtjieh uvtemes saadthalmetjinie årrodh Saemien gyrhkeles veeljemetjåanghkose. Edtja balanse årrodh gujni jïh ålmaj gaskem.   
Ståvroetjåanghkoe sïejhme jienebelåhkojne veeljesåvva. Saemien gærhkoeraerien tjaelemesijjie dïedtem åtna ryöknemen åvteste.  
Tjåanghkoeståvroe dïedtem vaalta tjåanghkoestuvremen åvteste dan varke veeljeme lea dorjesovveme.

**§ 3-3. Jååhkesjimmie gohtjedimmeste jïh aamhteselæstoste**Tjåanghkoeståvroe jååhkesjimmiem gohtjedimmeste jïh aamhteselæstoste stuvrie jïh guktie tjåanghkoe edtja aamhtesidie gïetedidh. Konstitueradimmesne lïhtsegh maehtieh raeriestimmiem buektedh lissie aamhtesi bïjre mejtie sijhtieh lahtestidh dan guhkiem sijjieh maehtieh vihtiestidh daah aamhtesh leah sjyöhtehke sjïdteme akten gyrhkeles fåantoen gaavhtan jïh/jallh akten fåantoen gaavhtan siebriedahkesne mij ij lij sjyöhtehke gosse bïeljelimmiemierie aamhtesidie nåhki. Dïhte mij raeriestimmiem buakta nuepiem åådtje åenehkslaakan aamhtesen bïjre bievnedh bïevnesem vedtedh aamhtesen bïjre tjïelkestimmine ektine, åvtelen veeljemetjåanghkoe sjæjsjele mejtie aamhtese edtja gïetedæmman båetedh. Unnemes 2/3 veeljemetjåanghkoste tjuara sijjen jååhkesjimmiem disse vedtedh.

Konstitueradimmesne veeljemetjåanghkoe edtja vihtiestidh mah saadthalmetjh mah leah tjirkijinie noerhtesaemien gïeledajveste jïh julevsaemien gïeledajveste, v. njoelkedassigujmie Saemien gyrhkeles veeljemetjåanghkose § 1-4.

**§ 3-4. Ryöknemetjïerte**

Edtja ryöknemetjïertem 4 tjirkijigujmie nammoehtidh. Ryöknemetjïerte maahta aaj tjaelemesijjeste årrodh.

**§ 3-5. Nammoehtimmiemoenehtse**

Saemien gyrhkeles veeljemetjåanghkoe nammoehtimmiemoenehtsem veeljie vïjhte lïhtsegigujmie jïh seamma gelliej sæjjasadtjigujmie tjåanghkoen saadthalmetji gaskem, mij edtja faamosne årrodh njieljie jaepieh.  
Nammoehtimmiemoenehtse kandidaath raereste dejtie veeljemidie jïh nammoehtimmide veeljemetjåanghkoe edtja darjodh. Edtja kandidaatelæstoeh bæjjese bïejedh alfabeeten öörnegen mietie, v. njoelkedassigujmie Saemien gyrhkeles veeljemetjåanghkose § 1-6.

**§ 3-6. Tjåanghkoegærjan vuelietjaelijh**

Veeljemetjåanghkoen saadthalmetji gaskem göökte lïhtsegh veeljesuvvieh goh tjåanghkoegærjan vuelietjaelijh. Dah edtjieh nænnoestimmide gïehtjedidh jïh vuelietjaeledh mah leah veeljemetjåanghkosne dorjesovveme.  
  
**Kap. 4 Biejjieöörnege  
  
§ 4-1. Biejjieöörnege**

Veeljemetjåanghkoe åajvahkommes stoerretjåanghkoej tjïrrh barka. Veeljemetjåanghkoe nænnoestimmieh biejjieöörnegen bïjre dorje.  
Tjåanghkoeståvroe raeriestimmiem jarkelamme biejjieöörnegen bïjre åehpiedahta jïh dam tjåanghkose buakta. Raeriestimmie jarkelamme biejjieöörnegen bïjre edtja tjïelkestamme årrodh.  
Nænnoestimmie jarkelamme biejjieöörnegen bïjre sïejhme jienebelåhkoem kreava.  
  
**Kap. 5 Stoerretjåanghkoe  
  
§ 5-1. Tjåanghkenimmie**Veeljemetjåanghkoe stoerretjåanghkose tjåanghkene meehteme tïjji.  
Dastegh gaatoe tjuara dam tjåanghkoeståvrose bïeljelidh. Tjåanghkoeståvroe tjuara eventuelle permisjovnh jååhkesjidh.

**§ 5-2. Jarkelimmieraeriestimmie**Jis akte saadthalmetje sæjhta raeriestimmiem bæjjese vaeltedh voteradæmman, satne edtja dam tjaaleldh paehpierisnie vedtedh jallh viehkine elektrovneles tjåanghkoesysteemeste dallatjinie satne lea dam buakteme, raeriestæjjan nommine. Iemielaakan jarkelimmieraeriestimmiem buakta digkiedimmien aalkoelisnie.  
  
**Kap. 6 Digkiedimmien bïjre**

**§ 6-1. Guktie edtja darjodh jis baakoem / replihkem sæjhta**

Digkiedimmesne stoerretjåanghkosne edtja lahtestimmien jïh replihken bïjre birredh viehkine dehtie elektrovneles tjåanghkoesysteemeste. Göökte replihkh jïh akte vaastoereplihke leah luhpie fïerhtene lahtestimmesne. Tjåanghkoeståvroe maahta moenedh ij dam elektrovneles tjåanghkoesysteemem nuhtjedh. Dej veajkoej lahtestimmien bïjre birrie viehkine nommeleahpam vuesiehtidh. Replihke lahtestæmman åådtje gosse nommeleahpam jïh göökte soermh vuesehte.

Juktie lahtestimmieh vedtedh biejjieöörnegasse, tjåanghkoeöörnegasse, voteradimmien öörnegasse jallh yöjtede goerkesem tjïelkestidh edtja nommeleahpam vuesiehtidh jïh jiehtedh ”biejjieöörnegasse”, tjåanghkoeöörnegasse”, voteradimmien öörnegasse”, jallh ” yöjtede goerkesem tjïelkestidh”. Edtja dagkerh lahtestimmieh luhpiedidh håalojelæstoen ålkolen, jïh dah edtjieh ajve aamhtesegïetedimmien bïjre årrodh, ij jïjtjehke aamhtesen bïjre. Gosse aamhtesh aamhteselæstosne gïetedeminie, tjåanghkoeståvroe maahta baajedh Saemien gærhkoeraerien åvtehkem, Saemien gærhkoeraerien generaaletjaelijem, Gærhkoeraerien åvtehkem jïh Gærhkoeraerien direktöörem, vuj lïhtsegem moenehtsistie håalijelæstoen ålkolen soptsestidh, juktie gyhtjelassh vaestiedidh jallh yöjtede goerkesem tjïelkestidh.  
  
**§ 6-2. Håalometïjje**Tjåanghkoeståvroe maahta saaht gåessie håalometïjjem gaertjiedidh. Daan nuelesne maahta guhkebe håalometïjjem vedtedh jallh baajedh dejtie mah raeriestimmiem buakteme, jallh sjïere iedtielahtjh aktem minngemes håalomem vedtedh.  
   
Åvtelen tjåanghkoeåvtehke sïevem beaja digkiedæmman, gaajhkh raeriestimmieh tjuerieh åehpiedehteme årrodh mej bijjelen tjåanghkoe edtja voteradidh, jïh tjuara nuepie årrodh lahtestimmien bïjre birredh nænnoestimmien jïh sïevebïejemen gaskem, jïh tjåanghkoeåvtehke edtja håalojelæstoem refereradidh.   
  
**§ 6-3. Geervehtimmie**Gosse akte gyhtjelasse lea digkiedæmman bïejesovveme, ij tjoerh tjåanghkoem galhkedh åvtelen gyhtjelassem sjæjsjalamme steemmadimmesne jallh krirrie lea nænnoestamme rååresjimmiejgujmie vuertedh minngiebasse.  
  
**§ 6-4. Veanhtadimmie saadthalmetjh steemmadieh**

Saadthalmetje mij lea stïeresne gosse akte aamhtese bæjjese vaaltasåvva steemmadæmman, veanhtasåvva steemmadidh. Persjovneveeljemisnie maahta gåaroes steemmadidh.  
Akte lïhtsege mij ij leah stïeresne gosse tjåanghkoeåvtehke bæjhkohte aamhtese lea bæjjese bïejesovveme voteradæmman, ij leah meatan voteradimmesne. Dah lïhtsegh mah leah stïeresne, eah tjoerh savkam laehpedh åvtelen voteradimmie lea gaervies.

**§ 6-5. Steemmadimmiej bïjre**Gosse gaajhkesh dovnesh mah leah baakoem åådtjeme leah sijjen lahtestimmieh höölteme, tjåanghkoeåvtehke bæjhkohte digkiedimmie lea nåhkeme, tjïelkeste doh raeriestimmieh mejtie tjåanghkoe lea buakteme nænnoestæmman, jïh tjielkeste guktie voteradimmie edtja årrodh.  
Aamhtese voteradæmman bæjjese vaaltasåvva.  
Steemmadimmie dorjesåvva viehkine steemmevæhtam vuesiehtidh, tjaaleldh steemmadimmine jallh viehkine elektrovneles tjåanghkoesysteemeste.  
Nænnoestimmieh veeljemetjåanghkosne dorjesuvvieh sïejhme jienebelåhkojne dejstie steemmijste mah vadtasuvvieh, jis ij leah maam akt jeatjah vihtiestamme.  
Dastegh seamma jïjnjh steemmah jeatjah aamhtesinie goh nammoehtimmie jïh veeljeme, dellie Saemien gærhkoeraerien åvtehken steemma lea dïhte mij illedahkem muana.

**§ 6-6. Steemmadimmie nænnoestimmesne nammoehtimmien jïh veeljemen bïjre**

Nammoehtimmesne jallh veeljemisnie fïerhte lïhtsege maahta tjaaleldh steemmadimmiem krïevedh.

Nænnoestimmesne nammoehtimmien jïh veeljemen bïjre dïhte lea nammoehtamme jallh veeljeme mij vielie goh bieliem åådtjeme dejstie vadteme steemmijste. Jis ij guhte jallh ij nuekie almetjh dagkeres jienebelåhkoem åådtje, orre steemmadimmie hööltesåvva dan kandidaaten/dej kandidaati bïjre mah jeenjemes steemmah åadtjoejin, jïh dagke aaj dan kandidaaten bïjre/dej kandidaati bïjre mah mubpie jeenjemes steemmah åadtjoejin. Dïhte guhte jeenjemes steemma åådtje veeljesåvva. Dastegh gaajhkesh seamma gellie steemmah åadtjoeh dellie veeljemem nænnoste vuerpiegiesieminie.

Juktie åvtehkem jïh altese sæjjasadtjem Saemien gærhkoeraaran nammoehtidh dellie dïhte dorjesåvva göökte sïerrene steemmadimmine. Veeljeme noerhtesaemien tjirkijistie jïh altese sæjjasadtjijste Noerhte-Hålogalaanten bïspedajveraaran jïh Gærhkoetjåanghkose dorjesåvva göökte sïerrene steemmadimmine. Seammalaakan lea faamosne juktie julevsaemien tjirkijem jïh altese sæjjasadtjh veeljedh Åarjel-Hålogalaanten bïspedajveraaran jïh Gærhkoetjåanghkose.

Nammoehtimmiemoenehtse kandidaatide åehpiedahta nammoehtimmesne jïh veeljemisnie. Veeljemetjåanghkoe nuepiem åådtje jeatjah kandidaateraeriestimmiejgujmie båetedh. Dah leah tjoereme gyhtjelassem åådtjeme dan bïjre åvtelhbodti. Jis nænnoestimmie nammoehtimmien jallh veeljemen bïjre lea tjaaleldh maahta veeljemem darjodh steemmeleahpajgujmie paehpierisnie jallh viehkine elektrovneles tjåanghkoesysteemeste. Jis nænnoestimmie nammoehtimmien jallh veeljemen bïjre lea tjaaleldh viehkine steemmeleahpijste paehpierisnie daate lea faamosne: steemmeleahpesne seamma gellie nommh tjaalasuvvieh goh dah mah edtjieh veeljesovvedh. Læstoeh fer vaenie nommigujmie eah edtjh heajhtasovvedh. Jis gåaroes steemmah leah vadtasovveme, edtja dejtie meatan ryöknedh ryöknedimmesne juktie vihtiestidh mejtie tjåanghkoe sjæjsjalimmiefaamoem åtna, men ij meatan ryöknesovvedh jïjtjehke veeljemejoekedimmesne.  
  
**Kap. 7 Barkoe moenehtsisnie**

**§ 7-1. Veeljemetjåanghkoen barkoe lahtestimmiejgujmie**Veeljemetjåanghkoe maahta sjæjsjalidh moenehtsh edtjieh lahtestimmieh gïetedidh. Daate dorjesåvva konstitueradimmien sjïekenisnie. Dellie aaj moenehtsen lïhtsegh veeljesuvvieh.  
  
**§ 7-2. Moenehtsen barkoevuekie**

Moenehtse jïjtje sov åvtehkem veeljie sïejhme jienebelåhkojne. Saemien gærhkoeraerie tjaelijeviehkiem moenehtsidie håksa.  
Moenehtsen gïetedimmie edtja aktem åenehks tjaaleldh juvnehtimmiem illedahkine utnedh veeljemetjåanghkose. Juvnehtimmie edtja raeriestimmiem jallh raeriestimmide tjïelkestidh. Moenehtsen åvtehke jïh tjaelije juvnehtimmiem vuelietjaelieh.  
  
**§ 7-3. Tjåanghkoegærja moenehtsetjåanghkoste**Tjåanghkoegærja tjaalasåvva moenehtsen tjåanghkojste. Moenehtsen åvtehke jïh tjaelije tjåanghkoegærjam vuelietjaelieh.  
  
**Kap. 8 Jeatjah nænnoestimmieh  
  
§ 8-1. Gïele**

Saemien gyrhkeles veeljemetjåanghkoen gïele lea saemien jïh nöörjen. Saemien lea noerhte-julev-, jïh åarjelsaemien

**§ 8-2. Tsiehkie jeatjah laakide**Nænnoestimmieh reeremelaakesne jïh byögkelesvoetelaakesne våaroemasse bïejesuvvieh Saemien gyrhkeles veeljemetjåanghkose.  
  
**§ 8-2. Jarkelimmieh tjåanghkoeöörnegisnie**Jarkelimmieh daennie tjåanghkoeöörnegisnie 2/3 jienebelåhkoem krievieh.